钦定古今图书集成/明伦汇编/官常典/第766卷 > 王堕
## 钦定古今图书集成/明伦汇编/官常典/第766卷 > 王堕

按《晋书苻生载记》，堕字安生，京兆霸城人也。博学有
雄才，明天文图纬。苻洪征梁犊，以堕为司马，谓洪曰：
“谶言苻氏应王，公其人也。”洪深然之。及为宰相，著匪
躬之称。健常叹曰：“天下群官皆如王令君者，阴阳曷不和乎！”甚敬重之。性刚峻疾恶，雅好直言。疾董荣强
国如仇雠，每于朝见之际，略不与言。人谓之曰：“董尚
书贵幸一时，公宜降意。”堕曰：“董龙是何鸡狗，而令国
士与之言乎？”荣闻而惭恨，遂劝生诛之。及刑，荣谓堕
曰：“君今复敢数董龙作鸡狗乎？”堕瞋目而叱之。龙，荣
之小字也。